ธพว.ตั้งทีมดูแลลดหนี้เสีย1.8หมื่นล้าน
เอสเอ็มอีแบงก์ ส่งทีมประกบลดหนี้เสียเหลือ 1.8 หมื่นล้าน พร้อมเน้นให้กู้รายย่อย
22 ม.ค. 2559

เอสเอ็มอีแบงก์ ส่งทีมประกบลดหนี้เสียเหลือ 1.8 หมื่นล้าน พร้อมเน้นให้กู้รายย่อย 
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว. หรือเอสเอ็มอีแบงก์) เปิดเผยว่า ปีนี้ธนาคารตั้งเป้าปล่อยสินเชื่อ 3.5 หมื่นล้านบาท เน้นปล่อยกู้เพื่อช่วยเอสเอ็มอีรายเล็กที่ต้องการสินเชื่อรายละไม่เกิน 3-5 ล้านบาท คาดว่าจะช่วยผู้ประกอบการรายย่อยได้ 1 หมื่นราย รวมทั้งตั้งเป้าลดหนี้ที่ไม่ก่อให้เกิดรายได้ หรือเอ็นพีแอล ลงเหลือ 1.8 หมื่นล้านบาท จากสิ้นปี 2558 มียอดอยู่กว่า 2.34 หมื่นล้านบาท โดยเน้นใช้ระบบติดตามลูกหนี้เพื่อป้องกันสินเชื่อตกชั้น
นอกจากนี้ ธนาคารยังเน้นโครงการร่วมลงทุน (SMEs Private Equity Trust Funds) ซึ่งจำเป็นมากในการพัฒนาผู้ประกอบการ มีเป้าหมายร่วมลงทุน 2,000 ล้านบาท ตามมติ ครม. โดยธนาคารจะปรับโครงสร้างองค์กรและบุคลากร เพื่อให้ทำพันธกิจด้านร่วมลงทุนได้มีประสิทธิภาพยิ่งขึ้น
สำหรับผลดำเนินงานปี 2558 ธนาคารมีกำไรสุทธิ 1,339.54 ล้านบาท สูงกว่าเป้าหมาย 113 ล้านบาท เนื่องจากปล่อยสินเชื่อที่มีคุณภาพดีได้มากขึ้น ทำให้มีดอกเบี้ยรับเพิ่ม ส่วนเอ็นพีแอล ณ สิ้นปี 2558 อยู่ที่ 2.34 หมื่นล้านบาท คิดเป็น 27.23% ของสินเชื่อรวม ลดลงจากกลางปี 2557 ที่มียอดเอ็นพีแอลสูงถึง 3.5 หมื่นล้านบาท 
“ที่ประชุมซูเปอร์บอร์ดล่าสุด มีการตั้งข้อสังเกตการแก้เอ็นพีแอลของธนาคารที่ล่าช้าและน้อยกว่าเป้าหมายที่ตั้งเป้าลดเหลือ 2 หมื่นล้านบาท เพราะสภาพเศรษฐกิจมีผลกระทบต่อรายรับของลูกหนี้” นางสาลินี กล่าว